ઘાટકોપરમાં ગુજરાતી વૃદ્ધા પર હુમલો કરનારો યુ.પી.માં ઝડપાયો
રસોડાની ટ્રે રિપેર કરવા આવેલા આ શખસે લૂંટના ઇરાદે હુમલો કર્યો હતો
(પ્રતિનિધિ દ્વારા)	મુંબઇ તા.૧૨
ઘાટકોપર (પશ્ચિમ)માં રહેતા ૭૨ વર્ષીય ગુજરાતી વૃધ્ધા પરતીક્ષ્ણ હથિયાર વડે હુમલો કરીને લૂંટનો પ્રયાસ કરનારો આરોપી તેના વતન ઊત્તર પ્રદેશમાં ઝડપાઇ ગયો છે. મુંબઇ પોલીસની એક ટીમે ઊત્તર પ્રદેશ જઇને તેની ધરપકડ કરી છે અને ટ્રાન્ઝિટ રિમાન્ડને આધારે તેને એકાદ-બે દિવસમાં મુંબઇ લવાશે, એમ પોલીસે કહ્યું હતું.
આરોપી ૧૯ વર્ષીય રાજુ શામલાલ યાદવની ઊત્તરપ્રદેશથી ધરપકડ કરવામાં આવી છે, એમ ઘાટકોપર પોલીસ સ્ટેશનનાં સિનીયર પી.આઇ. ચંદ્રકાન્ત પુરીએ 'ગુજરાત સમાચાર'ને જણાવ્યું હતું.
ઘાટકોપર (પશ્ચિમ)નાં સાંઇનાથ નગર સ્થિત વિવેકનગરમાં રહેતા ૭૨ વર્ષીય કમળાબેન ઠકકર પર ગુરૃવારે બપોરે તીક્ષ્ણ હથિયાર વડે હુમલો કરીને તેમને ગંભીરપણે જખમી કરી નાંખવામાં આવ્યા હતા.
કમળાબેન અહીં એકલા રહેતા હતા. તેમણે રાજુ મિસ્ત્રી નામના કોન્ટ્રાકટર મારફતે રાજુ શામલાલ કુમારને તેમના કિચનની ટ્રે રિપેર કરવા બોલાવ્યો હતો. જ્યાં રાજુએ કથિતપણે કમળાબેન પર હુમલો કર્યો હતો. કમળાબેન મૃત્યુ પામ્યા હોવાનું લાગતા તે ગભરાઇ ગયો હતો. તેણે કમળાબેને પહેરેલા દાગીના લૂંટી લીધા હતા પરંતુ પકડાઇ જવાની બીકે તે કબાટની ચાવી હોવા છતાં ભાગી ગયો હતો.
કોન્ટ્રાકટર રાજુ મિસ્ત્રીની પૂછપરછ બાદ ઘાટકોપર પોલીસની એક ટીમ આરોપીના વતન ઊતરપ્રદેશ રવાના કરવામાં આવી હતી. જ્યાં પોલીસે તેને ઝડપી લીધો હતો. સ્થાનિક કોર્ટમાંથી તેના ટ્રાન્ઝિટ રિમાન્ડ મેળવ્યા બાદ તેને મુંબઇ લાવવામાં આવશે, એમ પુરીએ વધુમાં કહ્યું હતું.
ઘાટકોપરમાં ૭ સપ્ટેમ્બરનાં રોજ ૬૨ વર્ષીય ગુજરાતી વૃદ્ધા દક્ષા સતીષ દફતરીની હત્યા કરીને અંદાજે પંદર લાખ રૃપિયાની કિંમતનાં દાગીનાની લૂંટ થઇ હતી. પરંતુ આ કેસમાં હજુ સુધી કોઇ આરોપી ઝડપાયા નથી.
તે સિવાય અગાઉ ઘાટકોપરમાં જ ચકચાર ભર્યા ચેતનાબેન અઝમેરા હત્યા કેસમાં મુખ્ય આરોપી અશોક મહારાજ અને તેનો સાથીદાર હજીસુધી ઝડપાયો નથી.
પરંતુ કમળાબેન ઠકકર પર હુમલાના કેસમાં પોલીસે ટૂંકસમયમાં જ આ કેસ ઊકેલી નાંખતા અહીંનાં સિનીયર સિટીઝનોએ રાહતનો શ્વાસ લીધો છે.